Purettavana ollut pieni puolitoistakerroksinen rintamamiestalo tuhoutui tulipalossa varhain sunnuntaiaamuna.

Päivystävä palomestari Marko Riikonen sanoo, että palo lähti liikkeelle varsin todennäköisesti roskien poltosta. Työmiehet olivat olleet edellisenä päivänä purkamassa rakennusta ja polttaneet roskia pihapiirissä.

– Varmastikin siitä kipinä oli tarttunut ja sytyttänyt rakennuksen yöllä palamaan, Riikonen kertoo.

Ohikulkija soitti hätäkeskukseen aamuseitsemän jälkeen. Hän näki noin kilometrin päähän loimuavan tulen metsänrannassa Mataran kylällä. Soittaja ajoi Isomäentielle katsomaan, mistä liekit lähtivät.

Palomestarin mukaan puolitoistakerroksinen hirsirakenteinen talo oli täyden palamisen vaiheessa kun palokunta tuli paikalle. Rakennuksen annettiin palaa hallitusti loppuun. Palosta ei aiheutunut vaaraa muille, sillä lähin naapuri sijaitsi noin sadan metrin päässä.

Riikosen mukaan palosta ei aiheutunut henkilövahinkoja saati taloudellisia vahinkoja. Purkutyö oli ollut loppusuoralla: sisällä ei ollut enää arvokasta säilytettävää omaisuutta ja ikkunat ja kattokin oli ehditty jo purkamaan.

– Isompi sotku tästä tietysti purkajille tulee tulipalon jälkeen.

Edit. 15.10 klo 10:22: Pelastuslaitos sai tiedon tulipalosta seitsemän aikaan sunnuntaiaamuna, ei puolen yön jälkeen, kuten jutussa aiemmin kerrottiin.